ኣብቲ ናይ ግሪንዊች መዐዘቢ ኬንካ፡ ፍርቂ መዓልቲ ከምዝኣኸለ እንተደኣ ፈሊጥካ፡ ኣብ ካልእ መበገሲ ነጥቢ ኮይንካ ንጸሓይ ተዓዘባ'ሞ እቲ ናይ ግዜ ፍልልይን ርሕቀትን ክንደይ ምዃኑ ክትቅምሮ ፈትን። ናይ ሁይገንስ ዘንጊ ሰዓት መንደቕ፡ ዋላ'ኳ ኣብ ነዊሕ ጉዕዞ ባሕሪ፡ ካብቲ ንቡር ግዜ መዓልታዊ 15 ሰኮንድ ትውስኽ እንተኾነት፡ ቅድሚኣ ካብ ዝነበራ ዓይነት መሳርሒ ግዜ ግን፡ ብ60 ዕጽፊ ዝያዳ ቅንዕትን ትኽክልን እያ። ዘንጊ ሰዓት መንደቕ፡ ኣብ ጽፍሒ ተሃዋኺት መርከብ፡ በቲ ዝድለ ኣገባብ ኪትሰርሕ ኣይትኽእልን እያ። ዝኾነ ኮይኑ ግን ድሕሪ ነዊሕ ዓመታት፡ መላእ ዓለም፡ ኣድማሳዊ "ቅኑዕን ትኽክለኛን ግዜ" ክህሉ ኣገዳሲ ምዃኑ ብምእማን፡ ንጂኦግራፊያዊ ዝርገሐና ኣብ ግምት ዘእቱ ምእኩል ኣድማሳዊ ግዜ ክህሉ ተሰማሚዐን። ሚሊ ሰከንድ'ኸ እንታይ ኣገዳስነት ኣለዎ?
